19/10/2016 | Administración LocalMunicipal
A Laracha
Aprobación definitiva da modificación puntual n.º 4 PXOM

Aprobación definitiva da modificación puntual nº 4 do Plan xeral de ordenación municipal do concello da Laracha (A Coruña) Mediante orde do 22 de agosto de 2016 da conselleria de Medio Ambiente e Ordenación do Territorio (DOG nº 192, do 7 de outubro de 2016), aprobouse definitivamente a modificación puntual número 4 do Plan xeral de ordenación municipal da Laracha, que se centra no ámbito do patrimonio arqueolóxico, co fin de preservar os seus valores históricos, ven xustificada polo estado de abandono e degradación dalgún destes elementos, e ten como finalidade establecer as determinacións precisas que permitan a conservación e posta en valor dos vestixios arqueolóxicos que se atopan no ámbito de actuación. Conforme co disposto polos artigos 92 da Lei 9/2002, de 30 de decembro de ordenación urbanística e protección do medio rural de Galicia e 70 da Lei 7/1985, do 2 de abril, reguladora das bases de réxime local, publicase a normativa e ordenanzas da modificación definitivamente aprobada. O que se fai público para a súa executividade, cumprindo así o disposto no artigo 92 da Lei 9/2002, sinalando que contra o acordo de aprobación, que é definitivo en vía administrativa, de acordo co disposto no artigo 85.11 da Lei 9/2002, cabe interpoñer recurso contencioso-administrativo ante a sala correspondente do Tribunal Superior de Xustiza de Galicia, no prazo de dous meses, que se contarán dende o día seguinte ao da súa publicación, segundo o dispoñen os artigos 10 e 46 da lei 29/1998, de 13 de xullo, reguladora da xurisdición contenciosa-administrativa, sen prexuízo de que os interesados poidan interpoñer calquera outro recurso que estimen por conveniente. A Laracha, sete de outubro de 2016 O alcalde José Manuel López Varela NORMATIVA ÍNDICE 1.-INTRODUCIÓN: 1.1. OBXECTO DO PROXECTO 1.2. ANTECEDENTES. PLANEAMENTO VIXENTE 1.3. EQUIPO REDACTOR 1.4. TRAMITACIÓN 1.5.-DOCUMENTACIÓN 2.-MEMORIA DE INFORMACIÓN DO MEDIO 2.1.- DEFINICIÓN DA ÁREA DE ESTUDO 2.2.- TOPOGRAFÍA E RELEVO. XEOMORFOLOXÍA E LITOLOXÍA.2.3. CLIMA 2.4. HIDROLOXÍA 2.5. USOS DO SOLO. VEXETACIÓN 2.6. APROVEITAMENTO FORESTAL 2.7. ESPAZOS NATURAIS ESPECIALMENTE PROTEXIDOS OU FRÁXILES: 2.8. FAUNA: 2.9. REDE VIARIA.2.10.- INFRAESTRUTURAS DE SERVIZOS.2.11. PATRIMONIO HISTÓRICO.2.12. DISTRIBUCIÓN DA POBOACIÓN.2.13.-A PAISAXE DA LARACHA 3.-DESCRIPCIÓN DOS BENS PERTENCENTES AO PATRIMONIO ARQUEOLÓXICO E ARQUITECTÓNICO OBXECTO DESTA MPnº4 3.1.- GA15041008 CASTRO DE MONTES CLAROS 3.2.- GA15041013 CASTRO DE SANTA BAIA 3.3.- GA15041016 CASTRO DA PENA 3.4.- GA15041017 TORRE DE CILLOBRE 3.5.- GA15041019 O FORNO DOS MOUROS 3.6.- GA15041021 PEDRA FITA 3.7.- GA15041025 O FORNO DOS MOUROS – SILVOSO 4.- MEMORIA XUSTIFICATIVA E DE ORDENACIÓN 4.1.-MOTIVOS QUE XUSTIFICAN A MODIFICACIÓN PUNTUAL 4.2.-ADECUACIÓN AO CONTEXTO LEGAL, URBANÍSTICO E TERRITORIAL 4.3.-PROPOSTA DE MODIFICACIÓN PUNTUAL.4.4.-EFECTOS AMBIENTAIS PREVISIBLES DAS ACTUACIÓNS PROPOSTAS 4.5. EFECTOS SOBRE OS ELEMENTOS ESTRUTURANTES DO TERRITORIO 4.6. EFECTOS SOBRE OS INSTRUMENTOS DE ORDENACIÓN DO TERRITORIO.4.7. MODIFICACIÓNS RESPECTO Á CLASIFICACIÓN DO SOLO 4.8. MODIFICACIÓNS RESPECTO Á CUALIFICACIÓN DE SISTEMAS: 5.- NORMATIVA 5.1. NORMAS XERAIS 5.2. NORMAS DE USO 5.3. NORMAS DE ACONDICIONAMENTO E OBRAS ORDINARIAS 5.4. NORMAS DE EDIFICACIÓN 5.5. ÁMBITOS E GRADOS DE PROTECCIÓN DOS ELEMENTOS OBXECTO DESTA MPnº4 5.6. NORMATIVA SECTORIAL APLICABLE 6.-ESTRATEXIA DE ACTUACIÓNS 6.1.-ORDE DE PRIORIDADES. PRAZOS PARA O DESENVOLVEMENTO 7.-ESTUDO ECONÓMICO 7.1.-CRITERIOS DE VALORACIÓN DE CUSTOS 7.2.-VALORACIÓN DA OBTENCIÓN DO SOLO 7.3.-VALORACIÓN DAS OBRAS DE ACONDICIONAMENTO ANEXOS ANEXO.1. DEREITOS MINEIROS ANEXO.2. HÁBITATS SEGUNDO A DIRECTIVA 92/43/CE ANEXO NORMATIVO.3. SERVIDUMES AERONÁUTICAS RESPECTO AOS ÁMBITOS DA MPnº4. ANEXO NORMATIVO 4. SERVIDUMES AERONÁUTICAS CORRESPONDENTES AO AEROPORTO DE SANTIAGO QUE AFECTAN AO ÁMBITO DA MPnº4 ANEXO NORMATIVO 5. SERVIDUMES AERONÁUTICAS CORRESPONDENTES AO AEROPORTO DA CORUÑA QUE AFECTAN AO ÁMBITO DA MPnº4 ANEXO NORMATIVO 6. LEXISLACIÓN SOBRE ACCESIBILIDADE E SUPRESIÓN DE BARREIRAS 1.5.-DOCUMENTACIÓN A presente Modificación Puntual do PXOM, (en adiante MPnº4), está formada polos seguintes documentos: - Memoria ANEXO-01 Hábitats segundo a Directiva 92/43 CE ANEXO-02 Dereitos Mineiros ANEXO NORMATIVO-03 Servidumes aeronáuticas ANEXO NORMATIVO-04 Plano de servidumes aeronáuticas correspondentes ao Aeroporto de Santiago. ANEXO NORMATIVO-05 Plano de servidumes aeronáuticas correspondentes ao Aeroporto da Coruña. ANEXO NORMATIVO-06 Lexislación sobre accesibilidade e supresión de barreiras - Informe de Sostibilidade Económca - Informe de Participación Pública - Planos de Información do Medio IM-01 Hipsográfico e distribución parroquial. Escala 1/50.000. IM-02 Rede Fluvial e dos espazos naturais. Escala 1/50.000. IM-03 Usos do Solo. Escala 1/50.000. IM-04 Rede viaria. Escala 1/50.000. IM-05 Planeamento Vixente 1/25.000. - Fichas de información: Catálogo de patrimonio Análise do entorno de actuación - Fichas de ordenación: Catálogo de Patrimonio dos elementos afectados. Descripción da actuación Ordenación proposta - Planos de Estrutura Xeral e Orgánica do Territorio - Planos de Ordenación de Núcleo Rurais 3.-DESCRIPCIÓN DOS BENS PERTENCENTES AO PATRIMONIO ARQUEOLÓXICO E ARQUITECTÓNICO OBXECTO DESTA MPnº4 A continuación farase unha breve descrición de cada un deles, en canto á súa situación actual e contexto inmediato, a fin de facilitar a comprensión das actuacións que se propoñen nesta MPnº4: 3.1.- GA15041008 CASTRO DE MONTES CLAROS O Castro de Montes Claros érguese sobre unha elevación natural do terreo, que divide as parroquias de Cabo Vilaño e Vilaño, definindo unha croa de diámetro que oscilan entre 130 e 175 metros. Fóra desta figura, o terreo cae con forza a través de pendentes elevadas, o cal permite dunha banda unha vantaxe defensiva, e doutra, unha gran amplitude visual. O PXOM vixente clasifica a súa zona de protección integral como solo rústico de especial protección de patrimonio, envolta parcialmente no seu marxe norte, leste e sur por solo rústico de especial protección natural, e no seu marxe oeste por solo rústico de protección ordinaria en canto se supera un camiño de escasa sección que serve de límite da protección Integral. Tanto a superficie definida como croa, como o terraplén que a delimita atópanse ocupados na súa totalidade por eucaliptos de gran porte que parecen ter xurdido como espontánea segunda xeración da plantación forestal orixinal. No interior da croa atópanse puntualmente outras especies arbóreas, como castaños e carballos. A densidade da vexetación arbórea non permite o desenrolo de mato baixo, de modo que a cobertura do solo está composta fundamentalmente por un manto de follas de eucalipto, con excepcións puntuais de toxo e silveira nas áreas máis despexadas. O manto vexetal impide a apreciación de estruturas pétreas, aínda que sí é patente a existencia de afloramentos rochosos de carácter granítico. Dentro dun radio inferior a 500m, no seu dominio visual, atópanse en sentido horario, os tecidos de núcleo rural de Vilaño Vello, As Calzadas, Pereiro, Fragunde, Nogan, O Campón, O Cuartel e Casanova. Nesta distancia, atópase tamén o elemento de patrimonio arqueolóxico GA15041009 (Castro Pequeno ou Castro da Mota), a unha elevación lixeiramente inferior, O Pazo de Montes Claros, os cruceiros de Montes Claros e do cemiterio de San Román de Cabo Vilaño, e a igrexa de mesmo nome. Nun radio de 1km, alcanzaríase o solo urbano de A Laracha, e os cursos fluviais do Río Anllóns e do Rego de Quenxe entre os que o castro se atopa case equidistante. No interior da croa acádase aproximadamente a cota de 197m, a cal se mantén dominante nun radio aproximado de 3km en dirección norte e de 2,6 km en dirección leste. Cara o sur e oeste, atópanse próximos O Queirogal e Fragundi, elevacións que flanquean ao Río Anllóns nambas beiras. A paisaxe do entorno é predominantemente de carácter agrícola, con excepcións forestais nos terreos de maior pendente, como é o caso do elemento que se está a analizar. Sen embargo, dado que a morfoloxía do terreo é moi suave, a elevación do ben en comparanza co seu entorno non é dominante, pois a perspectiva visual vese interrompida mesmo por plantación forestais. A unha distancia aproximada de 2,5 km atópase a Torre de Cillobre, GA15041017, tamén obxecto de actuación nesta MPnº4, e da que o Castro de Montes Claros se atopa separado polo asentamento urbano de A Laracha.3.2.- GA15041013 CASTRO DE SANTA BAIA O Castro de Santa Baia atópase no marxe nordeste da parroquia de Soandres, próximo ao nacemento do Río Anllóns, e porén nunha situación privilexiada en canto ao dominio visual de gran parte do val de dito río. O PXOM vixente clasifica a súa zona de protección integral como solo rústico de especial protección de patrimonio, rodeada totalmente por solo rústico de especial protección da natureza. No subsolo, atópase próximo o trazado en túnel da liña ferroviaria Coruña –Santiago, para a cal no Plan se define unha afección de ferrocarril que abarca parcialmente a zona de protección integral do Castro. A superficie da croa, e o seu contorno próximo nun radio de 250m consiste nun terreo con abundantes floracións rochosas e sedimentos areosos, que dan lugar a unha vexetación de mato baixo composta principalmente por uceiras, toxeiras, e grupos residuais de herbáceas da familia das gramíneas. Non é posible apreciar a simple vista estruturas pétreas máis alá dos afloramentos naturais, mais sí é evidente o perímetro da croa, definido por aterrazamentos de 1,5 metros de altura nalgúns casos, e de terrapléns naturais noutros. Nun radio de 500m atópase o núcleo rural de Santa Baia, e os cursos fluviais de Río da Cova e do Anllós, no seu tramo alto, sen embargo, a elevada pendente do terreo exclúe o seu contorno máis próximo do campo de dominio visual directo. Nun radio de 1km, atópanse os núcleos rurais de Vista Alegre, Campo de Medado, Loureiro de Borreiros, Borreiros, Curros e A Millarada. E a canteira AC/C/00024 “El Pozo”, de extracción de granito e áridos. No interior da croa acádase a cota de 323m., dende a que se domina unha perspectiva lonxana en dirección nordeste e oeste, coincidindo cos vales dos Ríos da Cova e Anllóns. En dirección noroeste, a unha distancia aproximada de 1,3km atópase o elemento GA15041011 (O Castriño ou Castro de Condesuso), situado a unha cota lixeiramente inferior (300m). A paisaxe do seu entorno é rica en elementos de distinta natureza, así pois, compóñena masas forestais nos terreos de maior elevación e pendente, terras de labor, tecidos de núcleo rural e mesmo unha canteira que pola súa proximidade ten un forte impacto no campo de visión inmediata. Sobre os vales fluviais do Río da Cova e do Ró Anllóns, percíbense liñas densas de vexetación arbórea de ribeira, e sobre deles, a longa distancia, mestúranse todos estes ingredientes incorporando unha parte de territorio pertencente ao Concello de Culleredo.3.3.- GA15041016 CASTRO DA PENA O Castro da Pena atópase ao suroeste da parroquia de Montemaior, cunha croa de aproximadamente 50 metros de diámetro, nunha elevación do terreo que acada a cota de 379m. dominante en dirección norte sobre os vales do Rego Seixiñas, e respaldado na súa dirección sur polo Monte de Santa Lucía, o Coto da Trigueira e o Coto da Fieira. A clasificación que obtivo no PXOM vixente foi a de solo rústico de especial protección de patrimonio para a súa área de protección integral, especial protección natural en dirección norte, e especial protección agropecuaria en dirección sur. Dous regos definen a elevación do terreo, o de Casanova ao norte e o do Muíño ao oeste, a unha distancia do Castro de apenas 200m no primeiro caso, e de 300 no segundo. A metade oeste da croa atópase na actualidade cuberta por unha carballeira, con árbores de diámetro de tronco aproximado a 30cm, o marxe leste está dedicado a pradería, e o norte soportou unha plantación forestal de eucaliptos que foi recentemente talada. Dentro da propia croa pódense advertir claramente estruturas de xeometría rectangular e intuírse afondamentos, que ben puideran responder a estruturas soterradas ou á influencia da vexetación arbórea. No seu marxe norte, o terreo amosa un aterrazamento acusado, que aínda que puidera responder en parte á estrutura orixinal do castro, na actualidade vese moi afectado pola actividade forestal. Nun radio de 500m atópase, cara o leste, o asentamento de núcleo rural de A Pena e Brumians. Nun radio superior, de aproximadamente 1Km, alcánzanse na mesma dirección os asentamentos de A Gatañeira e Zanfoga, e en sentido horario, os de A Trigueira, As Cernadas, Nebrexe, O Sope, Propeste, Goexe, Viso, A Baiuca, Cumians e A Fieira. A paisaxe do entorno atópase dominada polas terras de labor no seu marxe sur, e pola explotación forestal no marxe norte. Posto que precisamente a apertura visual que permite a morfoloxía do terreo se abre en dirección norte, o dominio visual atópase moi condicionado polas explotacións forestais.3.4.- GA15041017 TORRE DE CILLOBRE Ao leste do asentamento urbano de A Laracha, na transición aos tecidos de núcleo rural da parroquia de Torás, atópase o núcleo de Torre de Cillobre, que toma nome precisamente do ben de patrimonio arqueolóxico e arquitectónico Torre de Cillobre. Cun diámetro de apenas 50 metros, consérvase un recinto amurallado en parte delimitado por un viario público, e en parte por unha servidume de paso. A muralla confórmase de pezas irregulares en mampostería tomada en terra, cunha altura que vai dende os 2 ate o 1,20 metros, delimitado no seu perímetro por un abancalamento entorno ao metro de desnivel, que define unha cota do interior do recinto superior á do camiño e da servidume que o rodean. Acaroado a esta muralla, atópase un hórreo na súa marxe suroeste. O PXOM inclúe o perímetro completo do ben na clasificación de solo de núcleo rural, lindando ao norte cun sistema xeral de infraestrutura de servizos, e a clasificación de solo urbanizable delimitado ao oeste e non delimitado ao norte e leste. Na marxe sur, vivendas unifamiliares, algunhas de orixe tradicional, e mesmo unha delas en conxunto co seu hórreo foi incluída no catálogo de patrimonio arquitectónico do PXOM, onde tamén se atopan a Capela de San Roque e San Antón, un conxunto de pombal e hórreo, e a propia Torre de Cillobre, pese a que na actualidade os restos arquitectónicos redúcense a uns muros semi derruídos que soportaban unha cuberta reparada con pouco acerto nos últimos tempos, tamén en ruína. En xeral, é manifesto o proceso esquilmador levado a cabo sobre deste elemento, coñecendo incluso o destino dalgunhas das pezas que lle foron extraídas. A un radio aproximado de 500m. atópase o núcleo urbano denso de A Laracha, e o Ben pertencente ao patrimonio arqueolóxico GA15041010 de Castro de Gabenlle, a unha cota 30 metros superior á da Torre de Cillobre (196m.). En dirección Oeste a morfoloxía do terreo é moi suave, coincidindo cos vales abertos do Rego de Quenxe e do Río Anllóns, así pois, se ben o alcance é de longa distancia, a escasa elevación do emprazamento da Torre de Cillobre respecto ao resto non permite definir unha cunha visual ampla, pois verase interrompida case por calquera obstáculo construído, e sobre todo, polas plantacións forestais. A unha distancia aproximada de 2,5 km atópase, nunha cota de terreo moi similar, o Castro de Montes Claros GA15041008, tamén obxecto de estudo desta MPnº4.3.5.- GA15041019 O FORNO DOS MOUROS Trátase dun Túmulo Megalítico, cun diámetro aproximado de 35m, e unha altura entorno a 1,75m. Atópase entre os Regos de Espindro e o de Parada, ao sur da parroquia de Soandres, a cal xunto coa de Montemaior presenta as maiores altitudes do termo municipal. O PXOM definiu o perímetro do ben como zona de protección integral, mais a clasificación do solo á que pertence é a de solo rústico de especial protección forestal. Atópase a uns 20 metros do camiño máis próximo, en dirección suroeste con respecto ao túmulo, e na actualidade soporta unha plantación forestal de eucalipto na que os exemplares aínda non acadaron porte arbóreo. Nas súas proximidades existen multitude de afloramentos graníticos, algúns dos cales teñen dimensións monumentais, con arestas redondeadas e pezas superpostas, ás veces en equilibrio. A morfoloxía do terreo é suave, con tímidas ondulacións, entre as que o túmulo en cuestión non posúe unha posición destacada, polo que non é posible definir unha cunca visual rica en puntos a pesares de que sí é posible manter unha perspectiva de longa distancia, nas direccións en que as plantacións forestais non a interrompan. A unha distancia de aproximadamente 1km atópase o elemento GA15041025, O Forno dos Mouros – Silvoso, tamén obxecto desta MPnº4.3.6.- GA15041021 PEDRA FITA A Pedra Fita atópase no límite municipal co Concello de Arteixo, ao norte da parroquia de Erboedo. Trátase dunha peza de granito duns 2 metros de alto apoiada nuns calzos do mesmo material, que na súa parte superior posúe un rebaixe que algúns estudosos tildan de fálico. No entorno deste elemento existen abundantes floracións rochosas, as cales teñen representación tamén nos importantes muros de peche dalgunhas fincas, nos cales se atopan exemplos similares á Pedra Fita, mais de menor entidade, e en posición menos destacada. Atópase lindante entre tres parcelas, a escasos 5 metros dun camiño de servidume, e á cota de 330m, na falda leste dos Montes de Santa Leocadia, orientado cara o Rego de Lagareira. A clasificación na que o PXOM recolle este elemento é de solo rústico de especial protección forestal, acorde ao cal, as parcelas lindantes co elemento soportan plantacións de eucalipto.3.7.- GA15041025 O FORNO DOS MOUROS – SILVOSO Ao igual que o elemento GA15041019 antes descrito do cal se atopa a unha distancia duns 1.000m, trátase dun Túmulo Megalítico, próximo ao asentamento rural de O Silvoso, na parroquia de Soandres. Tanto o perímetro do Ben como a súa área de respecto atópanse clasificados como solo rústico de especial protección natural. O camiño que serve de acceso a esta parcela atópase a escasos 5 metros do elemento, o cal se atopa inmerso nunha plantación forestal de eucalipto de gran porte, na que parecen terse levado a cabo alteracións topográficas. Pese a todo, apréciase unha elevación que encaixaría co perímetro do túmulo, cun diámetro de aproximadamente 30m. A morfoloxía do terreo é suave, con tímidas ondulacións, entre as que o túmulo en cuestión, como sucedía co elemento GA15041019 antes descrito, non posúe unha posición destacada.4.- MEMORIA XUSTIFICATIVA E DE ORDENACIÓN 4.1.-MOTIVOS QUE XUSTIFICAN A MODIFICACIÓN PUNTUAL O motivo de redacción da Modificación Puntual é dobre: § Dunha banda, é manifesta a necesidade de activar un sistema protección, e mantemento dos elementos arqueolóxicos e do seu entorno, que permita dun modo directo a defensa dos mesmos fronte malas prácticas de uso do solo rústico, e mesmo de perigos esquilmadores que atentan contra a natureza física dos propios bens. § Por outro lado, plantéxase unha estratexia didáctica, na que os elementos obxecto desta MPnº4 poidan, a través da súa propia posta en valor, fomentar os valores de respecto e implicación da poboación tanto no seu coñecemento e relación co territorio, como na protección dos mesmos, coa intención de que esta concienciación de valor do patrimonio cultural se faga extensiva a outros elementos de igual natureza. Preténdese porén, mediante esta MP, o axuste da clasificación de solo rústico de especial protección e a cualificación como sistema xeral dos entornos inmediatos dunha serie de elementos pertencentes ao Patrimonio Arqueolóxico pertencentes ao Concello de A Laracha, acadando a titularidade pública dos mesmos.4.2.-ADECUACIÓN AO CONTEXTO LEGAL, URBANÍSTICO E TERRITORIAL Segundo a definición que dá o artigo 93 da Lei 9/2002, sobre alteración de planeamento, o presente proxecto constitúe unha Modificación Puntual, xa que a alteración das determinacións afectan de forma puntual a unha parte do territorio sen pór en compromiso os elementos que compoñen a estrutura fundamental do Plan. En canto ao disposto no artigo 94, os cambios do PXOM pretendidos na MPnº4 redundan no interese público, tendo como principal obxectivo a defensa, protección e mantemento dunha serie de elementos pertencentes ao Patrimonio Arqueolóxico e do seu entorno inmediato, que se incorporarán ao sistema xeral de espazos libres ou de equipamentos. O cumprimento do artigo 95 garántese en canto a que entre as previsións da presente MPnº4 non está a reclasificación de solo rústico en solo urbanizable ou urbano.4.3.-PROPOSTA DE MODIFICACIÓN PUNTUAL. Como xa se apuntou, os obxectivos desta MP, refírense nun primeiro termo ao axuste da clasificación do solo rústico de especial protección, cualificación como sistema xeral, establecemento dunha afección de protección de vistas, e obtención como titularidade pública do entorno inmediato dunha serie de elementos pertencentes ao Catálogo de Patrimonio Arqueolóxico. Por outra banda, preténdese que as actuacións levadas a cabo sobre estes elementos aproximen a poboación ao coñecemento e respecto do Patrimonio, co obxecto de que a concienciación do seu valor cultural se faga extensiva a outros vestixios e elementos de natureza similar. Os elementos que se propoñen como obxecto desta MPnº4, son os seguintes: · GA15041008 Castro de Montes Claros · GA15041013 Castro de Santa Baia · GA15041016 Castro da Pena · GA15041017 Torre de Cillobre · GA15041019 O Forno dos Mouros · GA15041021 Pedra Fita · GA15041025 O Forno dos Mouros – Silvoso 4.4.-EFECTOS AMBIENTAIS PREVISIBLES DAS ACTUACIÓNS PROPOSTAS Co fin de completar as descripcións das actuacións que compoñen a modificación puntual proposta, procédese á análise das mesmas en relación a diferentes aspectos e parámetros físicos do entorno afectado, e do espazo humanizado. Isto será de axuda á hora de detectar os posibles efectos e consecuencias que poidan xurdir das diferentes intervencións. -O medio físico. Morfoloxía No que respecta á morfoloxía do terreo, ningunha das actuacións prevé modificacións da topografía, de feito, proponse protexer os perímetros e os entornos inmediatos dos Bens, de modo que precisamente se eviten novas alteracións. -O medio físico. Recursos do solo Todos os ámbitos dos Bens sinalados excepto o da Torre de Cillobre pertencen á clasificación de solo rústico, variando entre os seguintes tipos: · Especial protección de patrimonio · Especial protección da natureza · Especial protección forestal · Protección ordinaria. Considérase que os recursos naturais do solo que se verían afectados serán aqueles que gardan relación coa explotación forestal, en tanto que se imporán limitacións á mesma co obxecto de protexer o entorno dos Bens seleccionados preservándoos de prácticas agresivas. Aplicarase un réxime máis restritivo ao contemplado no PXOM, posto que se ampliará a superficie clasificada como solo rústico de especial protección de patrimonio, reducindo o destinado a protección forestal. -Interferencia cos espazos naturais especialmente protexidos ou fráxiles: Entre as actuacións propostas en relación aos anteriormente descritos ZEPVN ZEC Costa da Morte, zona IBA, zonda de baño, zonas de captación de auga para abastecemento humano, zona protexida de producción de moluscos e aos hábitats de interese comunitario contidos na directiva 92/43/CE, obsérvase como un dos elementos invade o hábitat 05050056, que contén unha parte de Carballeiras galaico –portuguesas con Quercus robur e Q. Pyrenaica (9230) e de bosques aluviais de Alnus glutinosa e Fraxinus excelsior (91E0*), sendo este último considerado hábitat prioritario. Concretamente, a actuación que interfire con este hábitat prioritario é o Castro de Santa Baia, mais cómpre advertir que a cobertura correspondente a 91E0* responde a vexetación característica dos cursos fluviais. Lembrando a descrición que anteriormente se facía deste ámbito, o elemento atópase no punto máis alto dunha elevación natural, confinada en dous dos seus marxes por cursos fluviais, que efectivamente posúen masas ripícolas. Sen embargo, o entorno concreto no que se atopa a croa do castro a cobertura vexetal é de tipo mato baixo, sendo a composición do terreo areosa e con abundantes floracións rochosas que impedirían que prosperase vexetación de maior porte. O resto das actuacións propostas non interfiren con espazos naturais ou zonas protexidas nin con hábitats identificados (prioritarios ou non). -O medio socioeconómico: As repercusións no medio socioeconómico da inversión na protección e posta en valor do Patrimonio Cultural ás veces pasan desapercibidas, a pesares de que se impriman no comportamento cotiá, e potencien o sentimento de pertenza ao territorio. De xeito máis directo, a inversión nunha rede de espazos culturais atrae visitas directas, fomenta outras iniciativas da mesma natureza, potencia a inclusión en itinerarios ou roteiros. Todo elo dinamiza o territorio, abrindo novas posibilidades. A este respecto cóidase que serán beneficiosas para o marco socioeconómico as actuacións previstas nesta modificación puntual. -Accesos viarios: Con respecto ás comunicacións, ningunha das actuacións implica repercusións na rede do sistema xeral viario, tampouco directamente sobre o sistema local viario. Sen embargo si é posible que supoñan un impulso na creación de roteiros que unen espazos naturais e elementos do patrimonio cultural, dos que xa existen varios exemplos dentro do Concello. -Patrimonio histórico e cultural: Nesta variable prodúcese un efecto positivo obvio nos elementos sobre os que se actúa, e de xeito indirecto sobre todos os demais, por extensión do coñecemento e do respecto que se pretende transmitir á sociedade respecto ao patrimonio cultural. -Paisaxe: Gran parte dos elementos sobre os que se pretende actuar atópanse en lugares elevados, expostos visualmente, e tamén aspirantes a se converter en valiosos puntos de observación da paisaxe, como xa o foron, con toda probabilidade, dende os seus orixes. Mediante as actuacións propostas preténdese mellorar as condicións paisaxísticas do elemento concreto, a través dun mantemento apropiado, e da imposición de determinadas restricións ao uso nas parcelas próximas.4.5. EFECTOS SOBRE OS ELEMENTOS ESTRUTURANTES DO TERRITORIO A modificación Puntual en cuestión pretende incorporar aos sistemas xerais novas dotacións e espazos libres, dinamizando os bens de patrimonio arqueolóxico máis destacados, co fin de ampliar a súa protección e destacar os seus valores físicos e paisaxísticos. A súa propia natureza, como testemuña da histórica relación dos poboadores e o territorio, fai que posúa un ámbito de influencia xeral, que a pesares de responder a unha estratexia municipal conceptualmente a súa influencia sería incluso maior. Os elementos estratéxicos definidos no PXOM vixente son aqueles que constrúen a dinámica interna, e que establecen relacións de tipo supramunicipal creando un contexto activo. Así pois, lembramos: -1 O sistema de asentamentos, composto polos núcleos principais de carácter urbano (Caión, Laracha e Paiosaco), así como o conxunto de entidades rurais que tecen o territorio adaptándose a el. -2 O conxunto de infraestruturas e dotacións: - A Rede Viaria - O Sistema Portuario - As Redes de Servizos Urbanísticos - O conxunto de Equipamentos - O conxunto de Espazos Libres e o Paseo Fluvial do Río Anllóns. En relación aos elementos estratéxicos, esta MPnº4 céntrase na mellora do sistema de equipamentos e de espazos libres. As novas ubicacións, reverten nun servizo máis amplo e de mellor calidade, nunha rede temática que pretende reforzar a cohesión do sistema municipal, constituírse nun foco de atracción, e de incentivo cultural. Preténdese que o coñecemento destes elementos se faga extensivo a outros da mesma natureza, promovendo o seu respecto e protección. Estas melloras so teñen efectos positivos sobre o conxunto dos elementos estruturantes.4.6. EFECTOS SOBRE OS INSTRUMENTOS DE ORDENACIÓN DO TERRITORIO. Directrices de Ordenación do Territorio (DOT) As Directrices de Ordenación do Territorio (DOT) dan cumprimento ao mandato da Lei 10/1995, do 23 de novembro, de Ordenación do territorio de Galicia, que establece os obxectivos e instrumentos mediante os cales se desenvolverá a ordenación territorial da Comunidade Autónoma, co obxectivo de: “…favorecer a utilización racional do territorio galego e protexer o medio natural, mellorar a calidade de vida e contribuír ao equilibrio territorial, regular os diferentes instrumentos de ordenación do territorio, o seu contido e relación de interdependencia así como as canles procedimentais para a súa elaboración e réxime de vixencia, modificación e revisión”. Así pois, as DOT teñen como finalidade básica a definición dun modelo territorial para Galicia, que sirva de guía orientadora e cohesiva das actuacións sectoriais que se propoñan. Nas Directrices de Ordenación do Territorio defínense catro niveis: Rexións e áreas urbanas, Sistema urbano intermedio, Nodos Sistema rural intermedio e resto de núcleos de importancia municipal. O ámbito no que se enmarca a presente MP é este último, destacando ao núcleo urbano da Laracha, vila de maior desenvolvemento no concello, e tamén cabeceira administrativa. As determinacións previstas nesta MP, non fan mais que completar o sistema de elementos estruturantes previstos a nivel municipal no PXOM vixente, reforzando as proteccións previstas para os elementos de patrimonio arqueolóxico obxecto de actuación, e tratando de dinamizar a súa presenza na vida cotiá. A este respecto, séguese a pauta marcada nas DOT respecto á rede arqueolóxica de Galicia, na que se pretende recuperar a memoria histórica e potenciar os seus valores. Unha vez coñecidos e protexidos os bens, a soa conservación non é suficiente. No caso dos procesos de rehabilitación non sempre se producen de forma espontánea, xa que os recursos necesarios para iso son limitados. O obxectivo debe ser crear as condicións para que a conservación deste patrimonio non sexas ó o resultado de posibles iniciativas espontáneas, senón que se xustifique polas funcións e beneficios que xera a súa valorización. Atopar novas funcións para os Conxuntos históricos e para os valiosos elementos singulares do patrimonio cultural de Galicia constitúe un reto prioritario. Con dito obxectivo e para unha xestión dos recursos eficiente, considerarase unha valoración da prioridade da rehabilitación dos elemen-tos, conxuntos ou lugares que permita o desenvolvemento dunha acción selectiva e planificada. Entre as determinacións excluíntes contidas nas DOT as relativas ao patrimonio cultural, a MPnº4 destaca no desenrolo das seguintes: 9.2. As Administracións fomentarán a preservación do patrimonio cultural mediante medidas de protección e de accións positivas para a súa restauración, rehabilitación e conservación.9.3. Calquera actuación sobre o territorio debe atender á súa compatibilidade cos bens do patrimonio cultural que se vexan afectados, o que require a súa identificación, o recoñecemento das súas características e das súas relacións co territorio e a análise das posibilidades de integralos como un elemento máis da actuación. Os traballos de análise referidos incorporarán unha prospección*, entendida como a exploración e recoñecemento sistemático do ámbito de estudo, para a detección de elementos do patrimonio cultural non identificados no Inventario de patrimonio cultural de Galicia, con especial incidencia sobre o patrimonio etnográfico e arqueolóxico. *A este respecto cómpre apuntar que a prospección do ámbito de estudo foi levada a cabo na redacción do PXOM vixente, sendo obxecto desta MPnº4 reforzar a protección dos ámbitos, non reducindo en ningún caso o seu ámbito de influencia.9.4. As intervencións nos bens do patrimonio cultural deberán estar encamiñadas á súa conservación e mellora, debendo garantir a súa protección, revalorización e difusión, integrándoas de xeito harmónico no territorio e na paisaxe. En todo caso, deberán respectar as súas características esenciais sen prexuízo de que poida autorizarse o uso de elementos, técnicas ou materiais actuais para a mellor adaptación do ben ao seu uso. Como determinación orientativa, as DOT inclúen a seguinte, a destacar dentro dos obxectivos da MPNnº4: 9.12 O planeamento urbanístico municipal, na delimitación dos ámbitos de interese patrimonial en solo rústico, especificará as áreas ás que asigna a categoría de protección patrimonial ou histórica. Pódese concluír, logo de lembrar as correspondentes determinacións das DOT, que a presente MPnº4 encaixa plenamente nas mesmas, como instrumento que define a escala municipal, unha serie de actuacións encamiñadas á dinamización do patrimonio cultural, respectando os seus valores orixinais. Plan de ordenación litoral (pol) O Plan de Ordenación do Litoral é un documento de escala territorial que persegue un marco normativo estable de protección e sostibilidade do litoral, capaz de favorecer unha xestión integral do territorio e dirixir os usos do solo cara un marco de sostibilidade ecolóxica, e paisaxística. O ámbito de estudo POL no concello da Laracha redúcese á parroquia de Caión, incluíndo a formación peninsular e toda a franxa costeira, nunha escena que cara o sur delimitan as elevacións do terreo, previas ás terras baixas de interior. As actuación propostas nesta MPnº4 atópanse todas elas fora do ámbito POL, polo que en ningún caso se interferirá coas proteccións que nel se dispoñen.4.7. MODIFICACIÓNS RESPECTO Á CLASIFICACIÓN DO SOLO Os cambios introducidos pola MPnº4 respecto á clasificación do solo afectan ao Solo Rústico de Protección Integral de Patrimonio (SRPP), Solo Rústico de Protección Forestal ou de Monte (SRPM), e Solo Rústico de Protección Natural (SRPN). Relaciónanse de seguido estes cambios de clasificación con cada unha das actuacións obxecto desta MPnº4: o Ampliación de SRPP que se superpón (engádese) ao SRPN do PXOM vixente. Nestes casos considéranse complementarias as especiais proteccións de solo rústico de Patrimonio e solo rústico Natural, segundo a súa definición na LOUGA 9/2002. · GA15041008 Castro de Montes Claros · GA15041013 Castro de Santa Baia · GA15041016 Castro da Pena · GA15041025 O Forno dos Mouros – Silvoso o Ampliación de SRPP que substitúe ao SRPM do PXOM vixente. A substitución da especial protección de solo rústico de Monte ou Forestal propónse por considerarse incompatible a explotación forestal co mantemento e conservación dos xacementos arqueolóxicos, de acordo á súa definición na LOUGA 9/2002. As superficies eliminadas de protección forestal ou de monte non son significativas respecto da estrutura xeral e orgánica do territorio, mais corresponden con terreos de especial importancia para a protección dos Bens, razón que xustifica a nova clasificación. · GA15041019 O Forno dos Mouros · GA15041021 Pedra Fita o Elementos sobre os que non se introducen cambios respecto á clasificación do solo: · GA15041017 Torre de Cillobre 4.8. MODIFICACIÓNS RESPECTO Á CUALIFICACIÓN DE SISTEMAS: Os ámbitos obxecto da MPnº4 incorpóranse na súa maior parte ao Sistema Xeral de Espazos Libres, coa excepción da Torre de Cillobre que pasará a formar parte do Sistema Xeral de Equipamentos. Nalgúns casos, é preciso actuar sobre os accesos aos elementos, polo que parte do ámbito de actuación destinarase á mellora de viarios públicos, ou á obtención da titularidade pública de terreos privados afectados ou non por servidumes de paso existentes.5.- NORMATIVA 5.1. NORMAS XERAIS 5.1.1. OBXECTO E NATUREZA DA MODIFICACIÓN PUNTUAL Formúlase a presente MPnº4 co obxecto de artellar un sistema de protección e de posta en valor dun conxunto de elementos arqueolóxicos de recoñecido valor cultural, que permita a actuación directa da Administración Municipal no coidado e uso didáctico para o coñecemento e respecto dos mesmos. A estratexia proposta concretarase a través das seguintes actuacións respecto dos elementos en cuestión: · Ampliación da superficie clasificada como solo rústico de especial protección de patrimonio, complementaria á clasificación de solo rústico de especial protección natural, e en detrimento da clasificación de solo rústico de especial protección de monte ou forestal (menos respectuosa coa natureza dos bens de patrimonio arqueolóxico). · Ampliación do contorno de respecto de protección arqueolóxica, denominada no PXOM vixente “zona de respecto” · Cualificación como sistema xeral (de equipamento ou de espazo libre) da delimitación do ben. · Delimitación dun ámbito de actuación para cada un dos elementos afectados, que comprenda os terreos cualificados como sistema xeral de equipamento ou de espazo libre, e os adxacentes que fosen precisos para completar o acceso ao elemento. · Previsión da obtención dos terreos delimitados nas actuacións definidas, mediante o sistema de expropiación.5.1.2. ÁMBITO DE APLICACIÓN O ámbito de aplicación desta MPnº4 identifícase nos correspondentes Planos de Información e Ordenación, afectando aos terreos nos que se emprazan os seguintes bens arqueolóxicos e os do seu entorno inmediato: GA15041008 CASTRO DE MONTES CLAROS GA15041013 CASTRO DE SANTA BAIA GA15041016 CASTRO DA PENA GA15041017 TORRE DE CILLOBRE GA15041019 O FORNO DOS MOUROS GA15041021 PEDRA FITA GA15041025 O FORNO DOS MOUROS – SILVOSO 5.1.3. VIXENCIA A súa vixencia será indefinida ata a súa revisión ou modificación por un documento urbanístico de rango igual ou superior.5.1.4. RÉXIME URBANÍSTICO APLICABLE O réxime urbanístico aplicable ás parcelas obxecto desta MPnº4 responde á clasificación do solo que reciban, segundo o expresado nos planos de ordenación da colección de Estrutura Xeral e Orgánica do Territorio. As normas aplicables a cada clase de solo serán as definidas no Plan Xeral Vixente, mais tendo en conta o disposto na Disposición Transitoria da LOUGA 9/2002 en canto a municipios con planeamento non adaptado, como é o caso de A Laracha.5.1.5. INSTRUMENTOS DE EXECUCIÓN As actuacións previstas nesta MPnº4 executaranse mediante un proxecto que defina a intervención, instalacións e acondicionamento, que en todo caso deberá ir precedido dunha prospección arqueolóxica intensiva, e da preceptiva autorización do organismo autonómico competente en materia de patrimonio cultural. Os proxectos deberán detallar e programar as intervencións coa precisión necesaria para que poidan ser executadas por técnicos distintos do autor do mesmo. Os proxectos non poderán modificar as previsións da MPnº4 sen prexuízo de adaptacións a nivel de detalle xurdidas polo mellor coñecemento da realidade física e topográfica. Os proxectos conterán a documentación necesaria para a súa correcta posta en práctica, que como mínimo será a seguinte: - Memoria descritiva da actuación - Plano de situación da zona de actuación en relación ao ámbito da MPnº4. - Planos de información do ámbito de actuación a escala mínima 1/500, con levantamento topográfico que inclúa curvas de nivel cun intervalo máximo de 20cm. - Planos de Proxecto, reflectindo as actuacións a levar a cabo coa escala e nivel de detalle requirido. - Prego de condicións técnicas e de condicións económico - administrativas das intervencións. - Medicións, prezos descompostos e orzamento.5.1.6. ADMINISTRACIÓNS AFECTADAS Considérase á Consellería de Medio Ambiente, Territorio e Infraestruturas da Xunta de Galicia, e a Consellería de Cultura, Educación e Ordenación Universitaria, administracións afectadas pola presente MPnº4, no que respecta ás condicións de ubicación e natureza dos elementos obxecto de actuación.5.1.7. OBTENCIÓN DO SOLO Os terreos obxecto desta modificación pasarán a ser de titularidade pública, como corresponde á súa nova cualificación como sistemas xerais. A súa obtención prevese mediante o sistema de expropiación, contemplado na LOUGA (lei 9/2002 de ordenación urbanística e protección do medio rural de Galicia), sendo de aplicación o artigo 166 para o solo rústico, e o artigo 173 no caso dos solos clasificados como núcleo rural.5.2. NORMAS DE USO O uso e actividade aplicables no ámbito da MPnº4 serán os previstos polo Plan Xeral de Ordenación Municipal vixente de A Laracha, tendo en conta a clasificación e cualificación de solo de que se trate segundo os planos de ordenación da colección de Estrutura Xeral e Orgánica do Territorio modificados nesta MP, e tendo en conta que é de aplicación a Disposición Transitoria 1ª da LOUGA, no referente a concellos con planeamento non adaptado. Contémplase un uso de interese público sobre os terreos que nesta MP se prevé obter como titularidade pública, atendendo en todo caso ao disposto en relación á protección do patrimonio.5.3. NORMAS DE ACONDICIONAMENTO E OBRAS ORDINARIAS 5.3.1. OBRAS DE ACONDICIONAMENTO DO TERREO: Serán aquelas encamiñadas á limpeza, desbroce e tala de especies vexetais de porte arbustivo ou arbóreo que impidan a percepción dos xacementos e puideran resultar agresivas para o mantemento dos mesmos. Non se permitirá o desmonte, recheo ou depósito de materiais nas áreas de protección integral ou delimitación do ben, salvo que tralos resultados dunha previa prospección arqueolóxica se considere axeitado para a conservación do mesmo. Non se permitirá o emprego de maquinaria pesada nas áreas de delimitación do ben ou protección integral.5.3.2. OBRAS DE CONSOLIDACIÓN OU CONSTRUCIÓN DE PECHES: Procurarase a conservación e consolidación dos muros de peche de orixe tradicional existentes, salvo que trala prospección arqueolóxica se considere que prexudican ou interfiren negativamente co ben protexido. Non se permitirá a creación de novas liñas de peche dentro do perímetro de protección integral ou de delimitación do ben. Os novos peches que se proxecten serán preferentemente de xunta seca, e seguirán as normas fixadas ao caso no PXOM vixente e na LOUGA 9/2002 segundo o previstos na DT1ª da mesma.5.3.3. OBRAS DE URBANIZACIÓN No deseño de pavimentos terase en especial consideración as calidades para a súa adaptación e integración nas condicións naturais e de uso. Procurarase que os pavimentos acaden un elevado porcentaxe de absorción hídrica para evitar escorrentas superficiais Non se permitirán pavimentacións de materiais continuos en viais ou zonas de estancia no interior das áreas de protección integral ou de delimitación do Ben. En caso de que fose preciso acondicionar un sendeiro de aproximación ou de acceso ao xacemento dentro da área de especial protección ou delimitación do Ben, levarase a cabo mediante compactación do terreo, materiais apoiados no mesmo con xunta filtrante, ou estruturas elevadas de xunta seca con apoio puntual deseñadas con racionalidade.5.3.4. CONDICIÓNS DE AXARDINAMENTO E MOBILIARIO: En caso de que fose preciso incorporar elementos de mobiliario urbano ou de sinalización, serán en todo caso prefabricados, e realizaranse con técnicas e materiais duradeiros, de fácil integración, evitando excesos e reiteracións que prexudiquen á percepción do Ben. Só se permitirá na zona de protección integral ou de delimitación do xacemento a introdución de especies vexetais que contribúan á conservación do Ben, colaborando na súa protección respecto da erosión, as escorrentas, ou como elementos naturais de contención das estruturas do terreo. En calquera caso, tratarase sempre de especies autóctonas.5.3.4. CONDICIÓNS DAS INFRAESTRUTURAS DE SERVIZO: Non se permitirán novos tendidos aéreos de infraestruturas de servizo nos ámbitos de actuación. A incorporación de novas liñas mediante condución soterrada quedará supeditada ás conclusións da prospección arqueolóxica intensiva.5.4. NORMAS DE EDIFICACIÓN 5.4.1. NOVAS EDIFICACIÓNS Non se prevé a incorporación de novas edificacións dentro dos ámbitos de actuación definidos nesta MPnº4. En calquera caso, permitirase a construción de estruturas de protección, se logo do estudo pormenorizado dos Bens se considerase recomendable para a súa conservación, e así o autorizase a Consellería de Cultura.5.4.2. EDIFICACIÓNS EXISTENTES. TORRE DE CILLOBRE. No ámbito de actuación correspondente á Torre de Cillobre (GA15041017), inclúense os restos ruinosos dunha construción de planta cadrada incluída no Catálogo de Patrimonio do PXOM vixente dentro do nivel de proteción Monumental, trala súa consideración como Ben de Interese Cultural por aplicación da D. a.1ª da Ley do patrimonio cultural de Galicia en relación coa D. A.1ª da Ley do patrimonio histórico español, e do Decreto do 22 de abril de 1949 sobre protección dos castelos españois (BOE nº125, do 5 de maio). Dada a súa condición, son de aplicación as disposicións previstas na lexislación de patrimonio cultural para este tipo de bens (Capítulo II do Título II da Lei 8/1995 do Patrimonio Cultura de Galicia e Título II da Lei 16/1985 do Patrimonio Histórico Español). Obras permitidas: De acordo á protección asignada, só se permitirán no ámbito da Torre de Cillobre obras de conservación, restauración e consolidación. As obras de rehabilitación permitiranse sempre que non supoñan a perda ou dano dos valores que motivaron a súa protección, preferentemente nos casos de actuacións necesarias para adecuar o edificio a usos dotacionais de carácter público, e de feito excepcional para o resto dos casos. O resto de actuacións consideraranse non autorizables, a non ser que por circunstancias especiais sexan autorizadas pola Consellería de Cultura, tralas xustificacións necesarias. Definición das obras: Aos efectos das obras permitidas neste elemento, defínense os seguintes tipos de obras: Conservación: Son aquelas obras encamiñadas a cumprir coas obrigas da propiedade no que se refire ás condicións de ornato e hixiene da edificación. Non poden afectar á distribución interior, ás características formais nin á estrutura do edificio, non podendo ocasionar alteracións ou substitucións de calquera dos elementos estruturais ou de deseño do mesmo. Restauración: Son aquelas obras que teñen por obxecto a restitución do edificio ou de parte do mesmo ao seu estado orixinal. A situación de estado orixinal debe atoparse suficientemente documentada. Poderá comprender así mesmo obras complementarias que colaboren ao antedito fin. Inclúense dentro deste tipo de obras, entre outras análogas, as de eliminación de elementos estraños engadidos ás fachadas e cubertas dos edificios, a recuperación de cornixas e aleiros suprimidos en intervencións anteriores, a reposición de molduras e ornamentos eliminados nas fachadas, a recuperación das disposicións e ritmos orixinais dos ocos e dos rebocos ou a eliminación de falsos teitos e de outros engadidos. Consolidación: Son aquelas obras que teñen por finalidade o afianzamento, reforzo ou substitución de elementos danados para asegurar a estabilidade do edificio, con posibles alteracións menores da súa estrutura. Respectarán a organización espacial, a tipoloxía estrutural e a composición exterior da envolvente do edificio. Rehabilitación: Son aquelas obras que pretenden mellorar as condicións de habitabilidade ou accesibilidade, dun edificio ou de parte do mesmo, mediante a introdución de novas instalacións, a modernización das existentes ou a introdución de pequenas modificacións na distribución do seu espazo interior, sen intervir sobre as características morfolóxicas ou a estrutura portante, nin alterar a envolvente do edificio. Poderá autorizarse excepcionalmente e de xeito xustificado a apertura de novos ocos e a modificación dos existentes. Parámetros reguladores da edificación: Aplicaranse os parámetros reguladores dispostos na Normativa do PXOM vixente ao respecto dos Núcleos Rurais Tradicionais, sen prexuízo da aplicación da Disposición Transitoria 1ª da LOUGA 9/2002.5.5. ÁMBITOS E GRADOS DE PROTECCIÓN DOS ELEMENTOS OBXECTO DESTA MPnº4 As actuacións da MPnº4 non introducen cambios nos ámbitos nin nos graos de protección establecidos nas fichas individuais dos elementos pertencentes ao Catálogo de Patrimonio do PXOM, senón que se apoian nesas determinacións, mantendo a súa vixencia.5.6. NORMATIVA SECTORIAL APLICABLE As actuacións da MP deberán dar cumprimento do disposto na Lei 8/1995 de 30 de outubro, de Patrimonio Cultural da Comunidade Autónoma de Galicia, no decreto 199/1997, do 10 de xullo, polo que se regula a actividade arqueolóxica na Comunidade Autónoma de Galicia, e na Lei 16/1985 de 25 de xuño do Patrimonio Histórico Español. Atenderase así mesmo ao cumprimento doutras normativas que, regulando outros sectores, puideran afectar puntualmente aos ámbitos delimitados. Entre outras, deberá atenderse ás afeccións sobre o territorio que no informe emitido pola Dirección General de Aviación Civil respecto da MPnº4 se subleñan respecto das Servidumes Aeronáuticas correspondentes aos Aeroportos da Coruña e de Santiago de Compostela, das cales se incorporan referencias normativas nos Anexos a esta Memoria.6.-ESTRATEXIA DE ACTUACIÓNS A presente MPnº4 contén unha serie de actuacións encamiñadas á proteción e posta en valor de varios elementos pertencentes ao Catálogo de Patrimonio do PXOM vixente. Estas actuacións precisan da obtención de solo baixo titularidade pública, e consisten no acondicionamento do terreo, dos propios Bens, e dos seus accesos. A obtención do solo, e as obras de acondicionamento serán xestionadas e custeadas pola Administración Municipal.6.1.-ORDE DE PRIORIDADES. PRAZOS PARA O DESENVOLVEMENTO O desenvolvemento desta MPnº4 dividiuse en catro fases anuais, de acordo ao seguinte calendario, que comprenderá a obtención dos terreos, e a execución das obras de acondicionamento de cada elemento: 2.016: GA15041008 CASTRO DE MONTES CLAROS GA15041021 PEDRA FITA 2.017: GA15041017 TORRE DE CILLOBRE GA15041013 CASTRO DE SANTA BAIA 2.018: GA15041019 O FORNO DOS MOUROS GA15041025 O FORNO DOS MOUROS – SILVOSO 2.019: GA15041016 CASTRO DA PENA ANEXO.1. DEREITOS MINEIROS A continuación, incorpórase un plano elaborado a partires do informe emitido pola Xefatura Territorial da Consellería de Economía e Industria, en canto aos Dereitos Mineiros que afectan ao Concello da Laracha, emitido con data de 22 de marzo de 2.012. Das actuacións propostas na presente MPnº4, só dúas se atopan recollidas dentro das cuadrículas de dereitos mineiros. En concreto, o elemento GA15041008 pertence ao ámbito definido pola AC/C/5891, e o GA15041021 á AC/D/07112. Dado que as actuación previstas se restrinxen a elementos pertencentes ao Catálogo de Patrimonio Arqueolóxico e o seu entorno máis inmediato, non se prevén interferencias derivadas da presente MPnº4 en relación ao aproveitamento mineiro do territorio. ANEXO.2. HÁBITATS SEGUNDO A DIRECTIVA 92/43/CE A continuación, incorpórase o esquema de distribución dos hábitats de interese comunitario contidos no termo municipal da Laracha, indicando a súa natureza e a condición de prioritario, se fose o caso. ANEXO NORMATIVO.3. SERVIDUMES AERONÁUTICAS RESPECTO AOS ÁMBITOS DA MPnº4. Normativa Aplicable e Criterios de Referencia: Servidumes Aeronáuticas establecidas conforme á Ley 48/60, de 21 de xullo (B. O. E. nº176, de 23 de xullo) sobre Navegación Aérea, e Decreto 584/72, de 24 de febreiro (B. O. E. nº69 de 21 de marzo) de servidumes aeronáuticas, modificado polo Real Decreto 1189/2011, de 19 de agosto (B. O. E. nº204, de 25 de agosto), e polo Real Decreto 297/2013, de 26 de abril (B. O. E. nº118, de 17 de maio). Real Decreto 799/1991, de 10 de maio polo que se modifican as servidumes aeronáuticas establecidas no Aeroporto de Santiago de Compostela (B. O. E. nº122, de 22 de maio de 1.991) Proposta de servidumes aeronáuticas contidas no Plan Director do Aeroporto de Santiago de Compostela aprobado por Orden FOM73416/2010 do Ministerio de Fomento de 29 de novembro de 2010 (B. O. E. nº2, de 3 de xaneiro de 2.011), definidas en base ao Decreto de servidumes aeronáuticas e aos criterios vixentes da Organización de Aviación Civil Internacional (O. A. C. I.) Afeccións sobre o Territorio: Unha parte do ámbito da MPnº4 atópase incluída nas Zonas de Sergvidumes Aeronáuticas correspondentes ao Aeroporto de Santiago, en particular, os bens arqueolóxicos GA15041016 Castro da Pena e GA 15041019 O Forno dos Mouros, ubicados ao sur do concello, non estando afectados polas Servidumes Aeronáuticas do Aeroporto de A Coruña. No plano que se xunta a continuación represéntanse as liñas de nivel das superficies limitadoras das Servidumes Aeronáuticas do Aeroporto ed Santiago, que afectan a dito ámbito, as cales determinan as alturas (respecto do nivel do mar), que non debe sobrepasar ningunha construcción (incluídos todos os seus elementos como antenas, pararraios, chemineas, equipos de aire acondicionado, caixas de ascensores, carteis, remates decorativos.), modificacións do terreo ou obxectos fixos (postes, antenas, aeroxeradores incluídas as súas palas, etc) así como o gálibo de viario ou vía férrea. Doutra banda, atópanse en tramitación unhas novas servidumes aeronáuticas do Aeroporto de A Coruña, que foron informadas favorablemente pola Comisión Interministerial entre Defensa e Fomento (CIDEFO), e que previsiblemente entrarán en vigor nos próximos meses. Estas novas servidumes aumentan a afección sobre o ámbito da MPnº4, afectando ao GA 15041013 Castro de Santa Baia. En previsión da próxima aprobación definitiva de ditas servidumes aeronáuticas incorpórase o plano normativo respectivo como anexo a esta Memoria, o cal será de aplicación trala súa entrada en vigor. ANEXO NORMATIVO 4. SERVIDUMES AERONÁUTICAS CORRESPONDENTES AO AEROPORTO DE SANTIAGO QUE AFECTAN AO ÁMBITO DA MPnº4 Incorpórase neste anexo o plano normativo de servidumes aeronáuticas correspondentes ao Aeroporto de Santiago de Compostela, facilitado pola Dirección General de Aviación Civil do Ministerio de Fomento, no seu informe (Exp.140431) emitido ao respecto do documento previo á aprobación inicial da MPnº4. ANEXO NORMATIVO 5. SERVIDUMES AERONÁUTICAS CORRESPONDENTES AO AEROPORTO DA CORUÑA QUE AFECTAN AO ÁMBITO DA MPnº4 Incorpórase neste anexo o plano normativo de servidumes aeronáuticas correspondentes ao Aeroporto da Coruña, as cales se atopan en tramitación, e serán de aplicación trala súa aprobación definitiva. ANEXO NORMATIVO 6. LEXISLACIÓN SOBRE ACCESIBILIDADE E SUPRESIÓN DE BARREIRAS Preténdese neste anexo establecer os criterios básicos tendentes a potenciar, promover e mellorar a accesibilidade e a supresión de barreiras arquitectónicas e urbanísticas, que serán desenvolvidas polos correspondentes proxectos de urbanización do entorno dos diferentes elementos, tendo sempre en conta que primará a propia conservación do Ben, e que os obxectivos de integración perseguen o mantemento das condicións naturais dos terreos rústicos. A Lei 10/2014 de accesibilidade da Comunidade Autónoma de Galicia, establece no seu artigo 5: ”1. As vías públicas, os parques e os demais espazos de uso público deberán ser proxectados, construídos, restaurados, mantidos, utilizados e reurbanizados de forma que resulten accesibles para todas as persoas. Para iso, os criterios básicos que se establecen nesta lei, e na súa normativa de desenvolvemento, deberán ser recollidos nos plans de desenvolvemento (plans de sectorización, plans parciais, plans especiais e estudos de detalle) ou nos plans xerais de ordenación, cando incorporen a ordenación detallada dun ámbito de desenvolvemento.2. En zonas urbanas consolidadas, cando non se poida cumprir algunha destas condicións, formularanse as solucións alternativas que garantan a máxima accesibilidade posible, para o cal se requirirá o ditame favorable da Comisión Técnica de Accesibilidade.3. Nos informes técnicos que se emitan con carácter previo á aprobación definitiva dos instrumentos de planeamento deberá facerse constancia expresa, con mención desta lei, de que se cumpren os criterios exixidos nesta lei e na súa normativa de desenvolvemento.” A Orde VIV/561/2010 pola que se desenvolve o documento técnico de condicións básicas de accesibilidade e non discriminación para o acceso e utilización dos espazos públicos urbanizados, establece no seu artigo 1: “3. Os espazos públicos proxectaranse, construiranse, restauraranse, manteranse, utilizaranse e reurbanizaranse de xeito que se cumpran, como mínimo, as condicións básicas que se establecen nesta Orde. Nas zonas urbanas consolidadas, cando non sexa posible o cumprimento dalgunha das condicións citadas, plantearanse as solucións alternativas que garantan a máxima accesibilidade posible.” E no seu artigo 2: “1. O ámbito de aplicación deste documento está constituído por todos os espazos públicos urbanizados e os elementos que o compoñen situados no territorio do Estado español …” 1.- ADAPTACIÓN DA URBANIZACIÓN EXISTENTE ÁS DISPOSICIÓNS REGULAMENTARIAS: O artigo 13 do Regulamento de desenvolvemento e execución da Lei de accesibilidade e supresión de barreiras na Comunidade Autónoma de Galicia, establece as pautas mediante as que as vías públicas e espazos libres de uso público deben adaptarse. A urbanización que se propoña no entorno dos diferentes elementos, terá entre os seus obxectivos completar a urbanización existente cumprindo as normas de accesibilidade e supresión de barreiras.2.- ADECUACIÓN Á LEI DE ACCESIBILIDADE E SUPRESIÓN DE BARREIRAS NA COMUNIDADE AUTÓNOMA DE GALICIA E REGULAMENTO QUE A DESENVOLVE E Á ORDE VIV/561/2010: Segundo se desprende da Lei de accesibilidade e da Orde VIV/561/2010 que desenvolve o R. D. 505/2007, polo que se aprobaron as condicións básicas de accesibilidade e non discriminación para o acceso e utilización dos espazos públicos urbanizados e edificacións, os plans xerais deben recoller os criterios básicos expostos na propia lei e o regulamento que a desenvolve, e na Orde VIV/561/2010, naqueles espazos de uso público de nova creación, obxecto de planificación e futura urbanización. A lei de accesibilidade establece os elementos integrantes dos espazos de uso público obxecto de aplicación. Estes son: - A rede viaria, xa sexa peonil ou mixta. - Os parques, xardíns e espazos libres de uso público. - Aparcadoiros vinculados ás vías públicas. - Os elementos de urbanización como pavimentos, xardinería ou redes de servizo. - O mobiliario urbano. A Orde VIV/561/2010 pola que se desenvolve o documento técnico de condicións básicas de accesibilidade e non discriminación para o acceso e utilización dos espazos públicos urbanizados, establece no seu artigo 2: “As condicións de accesibilidade e non discriminación para o acceso e utilización de espazos públicos urbanizados que contén a presente Orde aplícanse: Ás áreas de uso peonil. Ás áreas de estancia. Aos elementos urbanos. - CONDICIÓN DE ACCESIBILIDADE NAS REDES VIARIAS As medidas establecidas para itinerarios peonís e bandas de aparcadoiros garantirán o cumprimento do código de accesibilidade e da Orde VIV/561/2010. Os novos trazados resólveranse con pendentes inferiores ao 6%. O correspondente proxecto de urbanización desenvolverá aqueles aspectos que lle son propios como os elementos de urbanización e o mobiliario urbano a fin de dar cumprimento ao regulamentado. - CONDICIÓN DE ACCESIBILIDADE EN PARQUES, XARDÍNS E DEMAIS ESPAZOS LIBRES DE USO PÚBLICO. Os espazos libres cualificados, reunirán as condicións de superficie e topografía que fagan posible o cumprimento do código de accesibilidade e da Orde VIV/561/2010, sen que isto perxudique a conservación e integridade dos elementos protexidos. - CONDICIÓN DE ACCESIBILIDADE DOS APARCADOIROS. As zonas reservadas como aparcadoiros, xa sexan exclusivas ou vinculadas á rede viaria, reunirán as condicións para dar cumprimento do establecido na base 1.3 do código de accesibilidade e no artigo 35 da orde VIV/561/2010. - CARACTERÍSTICAS DOS ELEMENTOS DE URBANIZACIÓN E MOBILIARIO URBANO. O proxecto de urbanización de viario, espazo libre o de dotación de servizos, desenvolverá aqueles aspectos que garantan o cumprimento do código de accesibilidade e da orde VIV/561/2010. As dimensións mínimas garantirán a correcta colocación do mobiliario urbano e o cumprimento das medidas expostas na base 1.4 do código de accesibilidade e o capítulo VIII (art.25 a 34) da orde VIV/561/2010.